Wara Xarabank, nhar il-Ġimgħa l-Kbira: Bosta segwew fis-skiet il-ġenerositá li tfur minn qalb il-poplu Malti, mhux darba, mhux tnejn, imma kull darba li jkun hemm l-iċken ħtieġa. Il-mistoqsija urġenti mhiex dwar minn fejn ġejjin l-għotjiet – għax dwar dan ikun hemm ċans li wieħed jgħarbel u jistaqsi. Iktar għandna nfittxu t-tweġiba dwar għalfejn, sena wara l-oħra, min għandu bżonn l-għajnuna jibqa' dipendenti fuq il-karitá. Fis-skiet ukoll nistaqsi : għaliex m'hawnx iktar ħeġġa biex naffrontaw it-tniġġiż ta' kull xorta li bla dubju kontinwament jagħti l-ikbar kontribut fit-tkattir tal-mard u tal-ħolqien ta' kundizzjonijiet li jwasslu iktar nies ta' kull eta qrib il-mewt. Dan f'numri li qegħdin dejjem jiżdiedu. Mhux kulħadd jista' jgħid li qed jagħmel ħiltu kollha. Fis-skiet infittxu risposta mingħand dawk kollha li qed jippuppaw sidirhom bħalissa, u matul it-364 jum l-oħra tas-sena jkunu siekta fil-konfront tal-qerda ambjentali madwarna, l-kawża ta' daqstant mard u mewt.